Briti parlamendil on veel mõni päev aega tülitseda: viimane tööpäev enne suvepuhkust on 24. juulil. Ajalehtede nördinud lugejakirjades imestatakse selle üle, et parlament lubab endale suvepuhkust – vaja oleks kiiremas korras leida lahendust Euroopa Liidust lahkumise probleemidele. Poliitikud samas loodavad, et suvepuhkus jahutab praeguseks ülesköetud kirgi.
Nädala alguses toimunud hääletused, milles valitsus vaid mõne häälega võitjaks jäi ja kolmapäeval kõnelnud Boris Johnson, kes läinud nädalal välisministri kohalt tagasi astus, on vaid õli tulle valanud. Vastastikused süüdistused on muutunud isiklikuks ja ebameeldivaks. Alates 9. juulist on valitsusringkondadest tagasiastunuid üheksa, nende seas kõige olulisema tegelasena Brexiti minister David Davis.
Johnson ja Davis astusid tagasi pärast seda, kui peaminister Theresa May oli 6. juulil oma maaresidentsis (Chequers) terve päeva valitsusliikmeid masseerinud, et saavutada kokkulepe Brexiti kompromissplaani asjus.